Els escriptors de El Pont retran homenatge al poeta Miquel Peris « El Pont Cooperativa de Lletres
Els escriptors de El Pont retran homenatge al poeta Miquel Peris
Abr 11, 2012 // publicat per l’editor // Blog, Notícies // Comentaris tancats a Els escriptors de El Pont retran homenatge al poeta Miquel Peris
Els escriptors de El Pont Cooperativa de Lletres retran homenatge al poeta castellonenc Miquel Peris i Segarra en el 25è aniversari del seu traspàs amb un espectacle poètic i musical que se celebrarà el divendres 20 d’abril, a les 19.30h, al Centre Municipal de Cultura de Castelló de la Plana (carrer d’Antonio Maura, 4 Castelló). «L’horitzó lluu un badall», vers d’un poema de Peris del 20 d’abril de 1976, duu per títol aquest homenatge que serà conduït per la poeta i periodista Susanna Lliberós i en el qual intervindran Joan B. Campos, Vicent Jaume Almela, Toni Pitarch, Manel Pitarch i Romà Bernad. Estructurat en dos parts, els escriptors oferiran una recitació de versos Peris i també propis a mode d’homenatge, acompanyats al piano pel músic Carlos Álvarez. Son pare, el cantautor Artur Álvarez, interpretarà tres cançons que pertanyen al seu nou àlbum, «A recer de la mar», produït també en commemoració d’aquest 25è aniversari de Peris, i que serà presentat íntegrament dues setmanes després al Teatre Principal de Castelló. El professor i escriptor Lluís Meseguer farà una semblança del poeta.
Miquel Peris Segarra (Castelló de la Plana, 1917 – Castelló de la Plana, 31 de desembre de 1987) va ser un dels poetes valencians més prolífics de la segona meitat del segle XX. Va començar a escriure a l’edat de quaranta-cinc anys, tot i que abans havia desenvolupar activitats com a animador cultural, com a membre de les missions pedagògiques que durant la Guerra Civil van portar el teatre i altres expressions culturals a les comarques septentrionals del País Valencià. Es declarava admirador de Salvador Guinot i Bernat Artola i va destacar a nivell local des de l’inici de la seua carrera literària, inclinant-se per un estil de caràcter pairalista i sense abandonar el cànon estètic que Joan Fuster qualificaria de «paisatgisme sentimental». No obstant això, en la dècada de 1970 va encetar una línia més intimista amb la producció dels poemaris que han estat considerats com el més reeixit de la seua trajectòria.
Etiquetes: homenatge, Miquel Peris